גבי ברבש

גבי (יצחק גבריאל) ברבש (נולד ב-13 בספטמבר 1949) הוא רופא ישראלי ופרופסור לרפואה. בשנים 1993–1996 ו-1999–2015 היה מנהל המרכז הרפואי על שם סוראסקי (איכילוב). בשנים 1996–1999 שימש כמנכ"ל משרד הבריאות. ברבש נולד בתל אביב לחיה לבית רדזינר, נכדתו של אליעזר קלונסקי, ולשניאור זלמן ברבש, מהנדס מים. הוא צאצא לאדמו"ר שניאור זלמן מלאדי, מייסד חסידות חב"ד. בין השנים 1975–1969 למד כעתודאי רפואה באוניברסיטה העברית, והוא מוסמך במינהל רפואי מאוניברסיטת הרווארד. במהלך שירותו הצבאי כרופא צבאי, שירת כרופא מוטס בחיל האוויר, אחראי לשירותי רפואת חירום בנמל התעופה בן-גוריון ורופא היחידה לשיתוף פעולה. השתחרר אחרי שהיה סגן קצין הרפואה של חיל האוויר. בין השנים 1984–1980 השלים התמחות כרופא פנימי במרכז הרפואי תל אביב. סיים את ההתמחות בהצטיינות. בין השנים 1985–1984 התמחה באוניברסיטת הרווארד, ביה”ס לרפואה ציבורית, מוסמך ברפואה ציבורית, תוך התמקדות במדיניות וניהול רפואי. בין השנים 1986–1985 התמחה בהנהלה ובמחלקה הקרדיולוגית של המרכז הרפואי בית ישראל, בוסטון, ארצות הברית. משנת 1987 מומחה בניהול רפואי, בשנת 1991 הוסמך כמומחה ברפואה תעסוקתית. לאחר ששב מלימודיו בארצות הברית, מונה בשנת 1986 לתפקיד סגן מנהל המרכז הרפואי ע"ש חיים שיבא - תל השומר. ב-1993 מונה למנהל בית חולים איכילוב. ב-4 בנובמבר 1995, בזמן ששימש ברבש כמנהל בית-החולים איכילוב, נורה ראש-הממשלה יצחק רבין בכיכר מלכי ישראל שבתל אביב ופונה לאיכילוב. בעקבות כך הופיעה דמותו של ברבש בסרט "רבין - היום האחרון" של הבמאי עמוס גיתאי, בגילומו של תומר רוסו. ב-1996 מונה למנכ"ל משרד הבריאות. ב-1999 התפטר מתפקיד מנכ"ל משרד הבריאות, ושב לתפקידו הקודם כמנהל איכילוב. בין השנים 1998–2000 שימש יושב-ראש המרכז הלאומי להשתלות איברים. ב-25 ביוני 2015 פרש מניהול איכילוב והקים ביחד עם הפרופסורים שלמה ברלינר, יעקב נפרסטק וענת גפטר-גוילי את חברת "קונסיליום". ברבש הוא פרופסור אמריטוס למינהל רפואי ואפידמיולוגיה בבית הספר לרפואה באוניברסיטת תל אביב. בין השנים 2015–2016 כיהן כמנכ"ל קרן רש"י. ביולי 2020 מונה לחבר במטה המקצועי של הממונה על המאבק בנגיף הקורונה בישראל פרופ' רוני גמזו. ברבש חובש כיפה ומנהל אורח חיים דתי. ברבש נשוי בשנית לרופאת העיניים ד"ר נורית ארליך. הוא אב לשלושה מנישואיו הראשונים. בנו, פרופסור ישראל ברבש, הוא קרדיולוג בכיר בבית החולים שיבא, ביחידה לקרדיולוגיה פולשנית, ומנהל את שירות הצנתורים. בתו, ד"ר שירי ברבש-חזן, היא רופאת נשים ומומחית להריון בסיכון ואשתו של אל"ם ניסים חזן. מדיה וקבצים בנושא גבי ברבש בוויקישיתוף גבי ברבש באתר המרכז הרפואי תל אביב רן רזניק, "משרד הבריאות הורס את הרפואה הציבורית"(הקישור אינו פעיל, 1 במאי 2020), וואלה נעמה לנסקי, חד כתער, באתר ישראל היום, 25 בפברואר 2011 ליטל גרוסמן, מנהל איכילוב: "מאבק הרופאים עדין מדי", באתר nrg‏, 14 ביולי 2011 גידי וייץ, רוני לינדר-גנץ, שיטת ברבש | האיש החזק במערכת הבריאות הישראלית לא מוכן להתנצל על היחס המועדף לטייקונים, באתר הארץ, 22 במאי 2014 שרית רוזנבלום, "הזקנה תישאר במסדרון לנצח", באתר "ידיעות אחרונות", 22 ביוני 2017 גבי ברבש, ‏אריכות ימים – לא רק גנטיקה, הרצאה בסדרת ההרצאות "בכור המהפכה", 13 ביוני 2013 גבי ברבש נפרד בנאום מרגש מביה"ח איכילוב, פורסם ב-9 בספטמבר 2015 (17:56 דקות), יו-טיוב "העם הזה עייף מול המנהיגות הזאת", באתר 103fm‏, 28 בינואר 2021 גבי ברבש, פרופ' קלוגר לקח אותי הצידה ואמר שחייבים להפסיק את ניסיונות ההחייאה. שאלתי אם אין עוד מה לעשות והוא ענה: "אם זה לא היה ראש הממשלה, כבר מזמן היה מוכרז כמת", באתר "ידיעות אחרונות", 23 באוקטובר 2020 שרית רוזנבלום, המיזם הרפואי החדש של פרופ' גבי ברבש: "המטרה - להכניס את השירות לפוליסות הביטוח", באתר ynet, 24 ביוני 2017 בועז אפרת‏, המתנגדים לסגר, ואלו שאינם אופטימיים: כוורת הקורונה של גמזו, באתר וואלה, 29 ביולי 2020 עדיאל שביט, ‏החידה שאף אחד לא הצליח לפתור, באתר כיפה, 31 בדצמבר 2020 פרופ' ישראל ברבש - מנהל שירות צנתורים, באתר בית החולים שיבא